Евгений Желев
Евгений Желев Желев е български политик и лекар.

Той е кмет на Стара Загора (16 октомври 1999 – 26 ноември 2007), министър на здравеопазването (24 април 2008 – 27 юли 2009), народен представител от „Коалиция за България“ в XLI народно събрание (14 юли 2009 – 14 март 2013), член на Националния съвет на Българската социалистическа партия до 7 март 2014 г.

Биография

Образование и семейство 
Завършва първа смесена гимназия „Христо Ботев“ в Стара Загора и Висшия медицински институт в Пловдив. Преминава курс по управление на здравеопазването във Вашингтон, САЩ. Евгений Желев е женен, има 2 дъщери. Загива при нещастен случай на 20 октомври 2017 г.

Медицинска дейност 
През 1983 – 1984 г. е завеждащ Медицинския център в Богомилово. От 1985 до 1995 г. работи в ОАРИЛ и в отделението по ортопедия и травматология на Районната болница в Стара Загора. От 1995 до 1996 г. работи в клиниката по ортопедия и травматология на Университетската болница в Стара Загора. Директор е на Районната болница в Стара Загора от 1997 до 1999 г.

Политическа и обществена дейност

Кмет на Стара Загора 
През 1999 г. е избран за кмет с над 50 % на първия тур на местните избори като независим кандидат, подкрепен от БСП и редица граждански и политически обединения.

Преизбран (2003) е за кмет на Община Стара Загора на първи тур с над 60% от гласовете, отново кандидатиран като независим и подкрепен от множество политически и граждански организация.

На 16 февруари 2007 г. инициативен комитет от 13 видни старозагорци за трети път издига кандидатурата за кметски мандат на д-р Желев. На 20 февруари 2007 г. Общинският съвет на БСП с пълно мнозинство одобрява кандидатурата и подкрепя д-р Желев за трети път. През август 2007 г. НДСВ също взема решение да го подкрепи. Зад кандидатурата му застават общо 25 организации, сред които: Български антифашистки съюз, Съюз на тракийските дружества в България и др. На 4 ноември 2007 г. губи балотажа за кмет на Стара Загора, събирайки 49,58% от гласовете на съгражданите си.

Дейност след 2008 г. 
С решение на Министерския съвет от 20 март 2008 г. е назначен за председател на Държавната агенция за българите в чужбина.

С указ на президента Георги Първанов от 22 март 2008 г. е назначен за президентски съветник по развитието на регионалната политика.

На 24 април 2008 г. е избран за министър на здравеопазването от квотата на БСП.

На изборите за XLI народно събрание е водач на листата на „Коалиция за България“ в 27 МИР Стара Загора.

На 7 март 2014 г. Националният съвет на Българската социалистическа партия изключва Евгений Желев от БСП заедно с Георги Първанов, Румен Петков, Росица Янакиева, Ивета Станкова–Пенкова и други членове на НС на БСП, които създават партията Алтернатива за българско възраждане (АБВ).

Обществена дейност 
 Председател на Управителния съвет на РАО „Тракия“ от 1999 г.
 Член на Управителния съвет на НСОРБ
 Член на Управителния съвет на НЗОК
 Представител на България в Комитета на регионите
 Съосновател и член на Страсбургския клуб
 Президент учредител и първи президент на Лайънс клуб „Стара Загора – Тракия“ 
 Председател на Оперативния съвет на Гражданско обединение – Стара Загора
 Председател на Ловно-рибарското дружество, Стара Загора

Награди 
 Носител на френския Орден за заслуги – най-високото отличие на Френската република (след Ордена на почетния легион)
 Носител на руския орден „Петър I“ втора степен за личен принос и заслуги в укрепването на българо-руските взаимоотношения

Източници

Външни препратки 
 Личен блог на Евгений Желев 
 Сайт на д-р Желев за кампания 2007 
 "Желев – Танчев 1:0" , в предаването „Тази сутрин“ на bTV от 26 септември 2007
 "Евгений Желев: Общите инвестиции за последните три години в Стара Загора са 970 млн. лева", интервю на агенция „Фокус“, 26 септември 2007

Членове на БСП
Членове на АБВ
Министри на здравеопазването на България
Председатели на Държавната агенция за българите в чужбина
Български политици след 1989
Кметове на Стара Загора
Български ортопеди
Родени в Стара Загора
Починали в област Стара Загора